நாட்டின் சிறந்த பல்கலைக்கழகங்களின் பட்டியலில் இடம் பிடித்திருந்தாலும், ஊழல் குற்றச்சாட்டுகள், முறைகேடுகள், பணி விலகல் சம்பவங்களுக்கு பஞ்சமில்லாத இடமாக தொடர்ந்து பாரதியார் பல்கலைக்கழகம் இருந்து வருகிறது. கோவை மருதமலை அடிவாரத்தில் கடந்த 1982 ஆம் ஆண்டு தொடங்கப்பட்ட பாரதியார் பல்கலைக்கழகத்தில் கோவை, திருப்பூர், ஈரோடு, நீலகிரி மாவட்டங்களில் 108 க்கும் மேற்பட்ட இணைவுக் கல்லூரிகள், 3 உறுப்புக் கல்லூரிகள், 31 ஆய்வு நிறுவனங்கள் மூலம் சுமார் 1.50 லட்சம் மாணவ, மாணவிகள் பயின்று வருகின்றனர். மேலும், நேரடியாகவும், தொலைதூர கல்வி வழியாகவும் ஆயிரக்கணக்கான பிஎச்.டி. மாணவர்களும், கலை-அறிவியல் பிரிவு மாணவர்களும் பயின்று வருகின்றனர். மத்திய மனித வள மேம்பாட்டுத் துறை அமைச்சகம் கடந்த ஆண்டு வெளியிட்ட நாட்டின் சிறந்த 100 பல்கலைக்கழகங்கள் பட்டியலில் பாரதியார் பல்கலைக்கழகம் 14 ஆவது இடத்தையும், தமிழக அளவில் கலை – அறிவியல் பல்கலைக்கழகங்கள் அளவில் முதலிடத்தையும் பிடித்தது.